Huisagent wat verdwyn terug agter traliesAnnica van Staden (46) is Maandag aangekeer. (Foto: SA Polisie) ŉ Huisagent is terug agter tralies nadat die polisie sowat ŉ week gelede gevra het vir enige inligting oor waar Annica van Staden (46) haar moontlik bevind. Kapt. Dineo Sekgotodi, woordvoerder van die Valke in Mpumalanga, sê Van Staden is Maandag in Boksburg in Gauteng aangekeer waar sy oënskynlik geskuil het. “Sy is gevind met haar tasse gepak en reg om te vlug,” sê Sekgotodi. Van Staden verskyn Woensdag in die landdroshof op Middelburg en volgens die Valke word nog inhegtenisnemings binnekort verwag. Van Staden word daarvan verdink dat sy laekoste huise sonder die medewete van die eienaars daarvan verkoop het. Kopers het glo geld in haar sakerekening inbetaal, waarna dit aan haar beweerde medepligtiges oorbetaal is. Volgens die Valke is sy glo in Augustus 2019 in Protea Glen in Soweto in verband met ŉ bedrogklag aangekeer. Sy is op borgtog vrygelaat en die saak is tot November verlede jaar uitgestel. Van Staden het daarna spoorloos verdwyn en ŉ lasbrief vir haar inhegtenisneming is uitgereik. Verdere ondersoek het haar ook met ander sake van bedrog ten bedrae van sowat R184 000 verbind. Die sake – altesame 36 – is aanhangig gemaak in die omgewing van Orange Farm, Mbombela (Nelspruit), Mashishing (Lydenburg) en eMkhondo (Piet Retief). Sekgotodi sê ŉ wenk van die publiek het die Valke na Van Staden se wegkruipplek gelei.